નગરપાલિકા દ્વારા પાણીના વિતરણ વ્યવસ્થામાં જે રીતે કામગીરી કરવી જોઇએ તે થતી નથી. યોગ્ય અધિકારીઓ દ્વારા એક યા બીજા કારણોસર અવારનવાર પ્રશ્નો ઉભા કરીને અંતરાય લાવવા માટે પણ પ્રયત્ન કરવામાં આવે છે. વર્ષોથી ગાંધીધામમાં ત્રણ દિવસે અને આદિપુરમાં ચાર દિવસે પાણી આપવાની વ્યવસ્થા ગોઠવવામાં આવી છે. પાણીનો જથ્થો વધુ લાવવામાં આવ્યા પછી પણ લોકોને પુરતા પ્રમાણમાં પાણી ત્રણ કે ચાર દિવસે આપવામાં પાલિકાના નપાણીયા શાસકો નિષ્ફળ ગયા હોવાનો કચવાટ અવારનવાર લોકોમાંથી ઉઠે છે. અંદાજે 55 હજાર જેટલા નળ કનેકશન હોવા છતાં એક યા બીજા કારણોસર પાણી આવે છે તેના કરતા વેડફાય વધુ તેવી સ્થિતિ પણ કેટલાય વિસ્તારોમાં જોવા મળી રહી છે. મોડી રાત્રે કે પરોઢીયે પાણીનો સપ્લાય શરૂ કરવામાં આવતાં લોકોની હાલત કફોડી બની જતી હોય છે. તે અંગે રજૂઆત કરવામાં આવ્યા છતાં યોગ્ય નિરાકરણ લાવવામાં પાલિકાને રસ નથી. અંદાજે અઢી લાખથી વધુ વસ્તીમાં પાણી પુરૂં પાડવા માટે આયોજન કરવું જોઇએ તે કરવામાં શાસકો નિષ્ફળ ગયા છે.